Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : 1 Pv 290/14/8807	Michalovce, 3.7.2014
EEČ : 2-66-237-2014

U Z N E S E N I E

Trestná vec:	obvinený XXXXX  
Prečin:	Pytliactvo podľa § 310 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Michalovce
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX
Obsahom zmieru je:
a.	Peňažná suma určená na všeobecne prospešné účely: 40,00 € 
b.	Konkrétny adresát peňažnej sumy určenej na všeobecne prospešné účely: XXXXX 
c.	Suma odovzdaná štátu na peňažnú pomoc obetiam trestnej činnosti: 20,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ Pavlovce nad Uhom pod spisovou značkou ORP-498/PA-MI-2014.
Dňa 3.4.2014 okolo 18.45 hod. v katastrálnom území obce Pavlovce nad Uhom, okr. Michalovce, na rieke Uh, cca 1500 metrov od Gazolinového potrubia prechádzajúceho ponad rieku Uh, smerom k cestnému mostu pri obci Pavlovce nad Uhom, proti prúdu rieky, v rybárskom revíri Uh č. 1, číslo revíru 4-3050-1-1, ktorý obhospodaruje XXXXX, lovil ryby pomocou rybárskeho prútu zn. Blaser dĺžky 2,7 metra s navijakom zn. MK 100 opatreného vlascom, na ktorom bolo závažie a jedno háčik s návnadou dážďovky, teleskopickej udice zn. Selection Feeder o dĺžke 3 metre s navijakom zn. Quick AT 140 opatrenej vlascom, na ktorom bolo závažie a jedno háčik s návnadou dážďovky a teleskopickej udice zn. B-square multi-x 420 o dĺžke 4,2 metra s navijakom zn. b-square multi-x 5000 opatrenej vlascom, na ktorom bolo závažie a jedno háčik s návnadou dážďovky, a to bez rybárskeho lístka a povolenia na rybolov, pričom žiadnu rybu neulovil, čím pre poškodenú XXXXX škodu nespôsobil.

Odôvodnenie: 
Uznesením povereného príslušníka Obvodného oddelenia Pavlovce nad Uhom, sp.zn. ORP-498/PA-MI-2014 zo dňa 4.4.2014 bolo podľa § 199 ods.1 Tr. poriadku začaté trestné stíhanie vo veci a súčasne bolo XXXXX podľa § 206 ods.1 Tr. poriadku vznesené obvinenie pre prečin pytliactva podľa § 310 ods.1 Tr. zákona na skutkovom základe, ako je to uvedené vo výrokovej časti tohto uznesenia. 

	Preskúmaním príslušného spisového materiálu bolo zistené, že v predmetnej veci sa koná o trestnom čine, na ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods.1 Tr. poriadku.

V priebehu trestného konania bol požiadaný mediačný úradník Okresného súdu Michalovce o vykonanie pokusu mediácie uzavretím zmieru medzi obvineným a poškodenou organizáciou, pričom obaja s takýmto postupom a spôsobom vybavenia veci vyslovili súhlas. 
	
Obvinený XXXXX a zástupca poškodenej organizácie uzavreli dňa 16.6.2014 zmier, pričom obvinený slobodne, vážne a určito vyhlásil, že spáchal skutok, za ktorý je trestne stíhaný. Splnomocnenec poškodenej si škodu v trestnom konaní nenárokoval. Obvinený zároveň toho istého dňa zložil na účet Krajskej prokuratúry v Košiciach peňažnú sumu na všeobecne prospešné účely vo výške 40,- €, z ktorej bude 50% poukázaných XXXXX, na č. účtu XXXXX

Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného, ktorý doposiaľ nebol súdne trestaný, na kladnú charakteristiku z miesta bydliska, ako aj na jeho osobné a majetkové pomery som dospel k záveru, že takýto spôsob rozhodnutia je dostačujúci a suma určená na verejnoprospešné účely je primeraná.

Podľa § 310 ods. 1 Tr. zákona kto neoprávnene zasiahne do výkonu práva poľovníctva alebo do výkonu rybárskeho práva tým, že bez povolenia loví zver alebo ryby alebo loví zver alebo ryby v čase ich ochrany alebo zakázaným spôsobom, alebo kto ukryje, prechováva, alebo na seba alebo na iného prevedie zver alebo ryby neoprávnene ulovené alebo nájdené, potrestá sa odňatím slobody až na dva roky. 

Podľa § 220 ods.1 Tr. poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Podľa § 215 ods. 1 písm. g) Trestného poriadku prokurátor zastaví trestné stíhanie, ak sa schváli zmier medzi obvineným a poškodeným. 

Z uvedeného dôvodu bolo rozhodnuté tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu sťažnosť nie je prípustná.

JUDr. Tomáš Richter
prokurátor